Úrad vlády SR						Na rokovanie vlády SR
Sekcia hospodárskej politiky					dňa: 25.9.2002
								 k číslu: 6592/2002
                               	     k bodu: 2

S t a n o v i s k o

k Správe o postupe pri realizácii štátnych záruk prostredníctvom Fondu národného majetku SR z príjmov z privatizácie

I.

	Návrh predkladajú minister financií SR, ministerka pre správu a privatizáciu národného majetku SR a prezident Prezídia Fondu národného majetku SR ako iniciatívny. Obsahuje návrh uznesenia, predkladaciu správu, správu o postupe pri realizácii štátnych záruk..., tabuľky a návrh komuniké.

	Zámerom predloženia tohto materiálu je obdržať súhlas vlády s tým, aby prostriedky použité z „memorandovej položky“ na realizáciu štátnych záruk prostredníctvom FNM SR v rokoch 2000-2002 boli považované za nenávratné. 

II.

Vzhľadom na charakter materiálu sa medzirezortné pripomienkové konanie neuskutočnilo. 

III.

	Návrh na vymedzenie charakteru prostriedkov použitých z „memorandovej položky“ na realizáciu štátnych záruk prostredníctvom FNM SR v rokoch 2000-2002 a na súhlas s uvedeným postupom sa predkladá za účelom jednoznačného vymedzenia z hľadiska ich návratnosti.

	V materiáli sa uvádza, že platby neboli realizované zo ŠR, ale z FNM SR memorandovej položky, a teda neboli povinne návratné do ŠR bez uzavretia osobitných zmluvných vzťahov.

	Realizácie boli vykonané za podniky, ktoré sú v konkurze, resp. ktorých finančná situácia je dlhodobo zlá. Realizované štátne záruky za roky 2000-2002 sú vyčíslené vo výške 21,7 mld. Sk.

Z á v e r:

1.	možnosť postupovať podľa navrhovanej schémy je závislá od jej posúdenia z právneho hľadiska (v texte návrhu sa konštatuje, že z právneho hľadiska bol navrhovaný postup odobrený, akceptoval ho aj audítor pri posudzovaní účtovnej uzávierky FNM),
2.	návrh odporúčame doplniť o identifikáciu tých subjektov a ich záväzkov, ktorých sa navrhovaný postup (a naň nadväzujúce uznesenie vlády) má týkať.

Bratislava 23.9.2002